CELEX: 32021D1360
Language: el
Date: 2021-06-30 00:00:00
Title: Απόφαση (EE) 2021/1360 της Επιτροπής της 30ής Ιουνίου 2021 με την οποία επιτρέπεται στις Κάτω Χώρες να εφαρμόσουν παράταση ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 4640] (Το κείμενο στην αγγλική γλώσσα είναι το μόνο αυθεντικό)

16.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/14
               
            
         ΑΠΟΦΑΣΗ (EE) 2021/1360 ΤΗΣ ΕΠΙΤΡΟΠΗΣ
         της 30ής Ιουνίου 2021
         με την οποία επιτρέπεται στις Κάτω Χώρες να εφαρμόσουν παράταση ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2021/267 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 4640]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/267 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2021, για τη θέσπιση ειδικών και προσωρινών μέτρων λόγω της συνεχιζόμενης κρίσης της νόσου COVID-19 σχετικά με την ανανέωση ή παράταση ορισμένων πιστοποιητικών, αδειών και εγκρίσεων, την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές και την παράταση ορισμένων περιόδων που αναφέρονται στον κανονισμό (ΕΕ) 2020/698 (1), και ιδίως το άρθρο 2 παράγραφος 8 και το άρθρο 3 παράγραφος 4,
         Εκτιμώντας τα ακόλουθα:
         
                     (1)
                  
                  
                     Με το άρθρο 2 παράγραφος 1 του κανονισμού (ΕΕ) 2021/267 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (στο εξής: ΠΕΙ) της περιοδικής κατάρτισης, οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021. Με το άρθρο 2 παράγραφος 3 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95».
                  
               
                     (2)
                  
                  
                     Με το άρθρο 3 παράγραφος 1 του κανονισμού (ΕΕ) 2021/267 παρατείνεται η ισχύς των αδειών οδήγησης οι οποίες διαφορετικά θα είχαν λήξει ή θα έληγαν μεταξύ της 1ης Σεπτεμβρίου 2020 και της 30ής Ιουνίου 2021.
                  
               
                     (3)
                  
                  
                     Με επιστολή της 25ης Μαΐου 2021, οι Κάτω Χώρες υπέβαλαν αιτιολογημένο αίτημα για την έγκριση παράτασης ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2021/267. Οι Κάτω Χώρες παρείχαν πρόσθετες πληροφορίες προς υποστήριξη του αιτήματός τους στις 7 Ιουνίου 2021.
                  
               
                     (4)
                  
                  
                     Με το αιτιολογημένο αίτημά τους, οι Κάτω Χώρες ζητούν την έγκριση παράτασης κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς της διάταξης αυτής και του άρθρου 2 παράγραφος 3, και την έγκριση παράτασης κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του εν λόγω κανονισμού.
                  
               
                     (5)
                  
                  
                     Σύμφωνα με τις πληροφορίες που παρασχέθηκαν από τις Κάτω Χώρες, η ολοκλήρωση της περιοδικής κατάρτισης και η πιστοποίησή της και η σήμανση του εναρμονισμένου ενωσιακού κωδικού «95» είναι πιθανό να παραμείνουν ανέφικτες και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (6)
                  
                  
                     Σύμφωνα με τις Κάτω Χώρες, εξαιτίας αυτών των μέτρων, χρειάστηκε να ανασταλούν οι περιοδικές καταρτίσεις μεταξύ 15 Δεκεμβρίου 2020 και 16 Μαρτίου 2021. Παρότι, εν τω μεταξύ, οι περιοδικές καταρτίσεις έχουν ξεκινήσει εκ νέου, εξακολουθεί να παραμένει σε ισχύ η υποχρέωση για όλους τήρησης απόστασης 1,5 μέτρων μεταξύ τους σε κάθε δεδομένη περίσταση. Οι ιδιωτικές εταιρείες έχουν εφαρμόσει τα εν λόγω μέτρα βάσει ενός κοινού πρωτοκόλλου.
                  
               
                     (7)
                  
                  
                     Βασική συνέπεια των μέτρων αυτών στις περιοδικές καταρτίσεις είναι ότι οι τάξεις πρέπει πλέον να είναι πολύ πιο ολιγομελείς απ’ ό,τι υπό κανονικές συνθήκες. Όντως, σημαντικό μέρος των περιοδικών καταρτίσεων περιλαμβάνει ένα υποχρεωτικό πρακτικό μάθημα, το οποίο πλέον μπορεί να παραδίδεται μόνο σε ολιγομελείς ομάδες. Με βάση τις πληροφορίες που διαβίβασαν οι Κάτω Χώρες, η κατάσταση αυτή μειώνει σημαντικά τη δυναμικότητα κατάρτισης στο εν λόγω κράτος μέλος και, συνεπώς, δεν επιτρέπει την έγκαιρη ολοκλήρωση των περιοδικών καταρτίσεων μεγάλου αριθμού οδηγών φορτηγών.
                  
               
                     (8)
                  
                  
                     Σύμφωνα με τις Κάτω Χώρες, οι ιδιωτικές εταιρείες θα πρέπει να εφαρμόσουν το προαναφερθέν κοινό πρωτόκολλο κατά τους προσεχείς μήνες, γεγονός που συνεπάγεται ότι οι σημαντικοί περιορισμοί στη διαθέσιμη δυναμικότητα κατάρτισης της αγοράς θα εξακολουθήσουν να υφίστανται στο άμεσο μέλλον.
                  
               
                     (9)
                  
                  
                     Με βάση τις πληροφορίες που παρασχέθηκαν από τις Κάτω Χώρες, οι περισσότεροι οδηγοί φορτηγών στο εν λόγω κράτος μέλος πρέπει να ανανεώσουν τα πιστοποιητικά τους επαγγελματικής ικανότητας (στο εξής: ΠΕΙ) πριν από το τέλος του 2021. Βάσει των πληροφοριών που διαβιβάστηκαν από την αρμόδια ολλανδική αρχή για την καταχώριση των καταρτίσεων (CBR (2)), 150 000 οδηγοί πρέπει να παρακολουθήσουν, κατά μέσο όρο, ακόμη δύο μαθήματα επτά ωρών το 2021, τα οποία αντιστοιχούν σε σύνολο 300 000 μαθημάτων που οφείλουν να πραγματοποιήσουν οι οδηγοί φορτηγών έως το τέλος του έτους στο εν λόγω κράτος μέλος.
                  
               
                     (10)
                  
                  
                     Επιπρόσθετα, με βάση δεδομένα που διαβίβασαν οι Κάτω Χώρες, μεγάλος αριθμός οδηγών λεωφορείων αντιμετώπισαν ιδιαίτερες δυσκολίες στην ολοκλήρωση των καταρτίσεών τους πριν από τις 10 Σεπτεμβρίου 2020, εξαιτίας της κατάστασης που προκλήθηκε από την εφαρμογή μέτρων περιορισμού της κυκλοφορίας στο εν λόγω κράτος μέλος κατά τη διάρκεια της άνοιξης του 2020. Δεδομένου ότι στους εν λόγω οδηγούς λεωφορείων χορηγήθηκε παράταση των οικείων ΠΕΙ βάσει του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου (3), απομένουν, πλέον, ακόμη περίπου 350 000 μαθήματα που πρέπει να παρακολουθήσουν οι οδηγοί αυτοί εντός πολύ περιορισμένου χρονικού πλαισίου.
                  
               
                     (11)
                  
                  
                     Επιπλέον, σύμφωνα με τις πληροφορίες που διαβίβασαν οι Κάτω Χώρες, αναμένεται ότι θα αντιμετωπιστούν ιδιαίτερες δυσκολίες στην επανέναρξη όλων των περιοδικών καταρτίσεων με ομαλό τρόπο. Ο αριθμός των λοιμώξεων από τη νόσο COVID-19 παραμένει υψηλός στις Κάτω Χώρες και οι περισσότεροι επαγγελματίες οδηγοί δεν έχουν εμβολιαστεί ακόμη. Με βάση τις πληροφορίες που παρασχέθηκαν από το εν λόγω κράτος μέλος, αυτό σημαίνει ότι στα μέλη της συγκεκριμένης ομάδας ατόμων ή στις στενές επαφές τους εξακολουθούν να υπάρχουν περιστατικά λοιμώξεων, που τους υποχρεώνουν να δαπανούν χρόνο σε αναρρωτικές άδειες ή καραντίνα. Αυτό σημαίνει αφενός ότι πρέπει να αντικαθίστανται από συναδέλφους και, αφετέρου, ότι ο χρόνος που μπορούν να διαθέσουν για την παρακολούθηση περιοδικών καταρτίσεων είναι πιο περιορισμένος. Επίσης, με βάση την εμπειρία του παρελθόντος, οι διαθέσιμοι εκπαιδευτές αναγκάζονται να ακυρώσουν πολλές ημέρες κατάρτισης, όχι μόνο εξαιτίας του μεγάλου αριθμού απρόβλεπτων ακυρώσεων από πλευράς των οδηγών, αλλά και λόγω των λοιμώξεων και των περιόδων καραντίνας που εξακολουθούν να αντιμετωπίζουν οι ίδιοι οι εκπαιδευτές.
                  
               
                     (12)
                  
                  
                     Σύμφωνα με τις Κάτω Χώρες, το κράτος μέλος επεξεργάζεται την εφαρμογή καθεστώτος που θα επιτρέπει την περιοδική κατάρτιση για ΠΕΙ εντός των επιχειρήσεων, ώστε οι οδηγοί να μπορούν να παρακολουθούν τις καταρτίσεις τους στο πλαίσιο του συνήθους στενού κύκλου επαγγελματικών επαφών τους. Εντούτοις, η πιστοποίηση που απαιτείται για τους εν λόγω εκπαιδευτές αναμένεται να ξεκινήσει μόλις την 1η Ιουλίου. Την περίοδο που ακολουθεί, πολλοί εκπαιδευτές και οδηγοί αναμένεται να απουσιάσουν για τις θερινές διακοπές, καθώς αυτές συμπίπτουν με τις σχολικές διακοπές στο εν λόγω κράτος μέλος.
                  
               
                     (13)
                  
                  
                     Σύμφωνα με τις πληροφορίες που διαβίβασαν οι Κάτω Χώρες, οι ανανεώσεις των αδειών οδήγησης ενδέχεται να παραμείνουν ανέφικτες και πέραν της 30ής Ιουνίου 2021, λόγω των μέτρων που έχουν ληφθεί για την πρόληψη ή την ανάσχεση της εξάπλωσης της νόσου COVID-19.
                  
               
                     (14)
                  
                  
                     Με βάση τις πληροφορίες που παρασχέθηκαν από τις Κάτω Χώρες, στο συγκεκριμένο κράτος μέλος τα ΠΕΙ που εκδίδονται αναγράφονται στην άδεια οδήγησης. Συνεπώς, όσον αφορά τους περισσότερους οδηγούς φορτηγών των οποίων τα ΠΕΙ επρόκειτο να λήξουν στις 10 Σεπτεμβρίου 2021, την ίδια ημερομηνία θα λήξουν επίσης και οι άδειες οδήγησής τους.
                  
               
                     (15)
                  
                  
                     Σύμφωνα με τις Κάτω Χώρες, η παράταση της περιόδου κατά την οποία οι άδειες οδήγησης διαφορετικά θα έληγαν είναι ιδιαίτερα αναγκαία για άτομα για τα οποία απαιτείται έκθεση ειδικού γιατρού προκειμένου να ανανεωθεί η άδειά τους. Με βάση τα στοιχεία που παρασχέθηκαν από το εν λόγω κράτος μέλος, επί του παρόντος υπάρχουν 61 687 φάκελοι για τους οποίους η Ολλανδική Εθνική Αρχή Εξετάσεων εξακολουθεί να αναμένει τις ιατρικές εκθέσεις από γενικούς ή ειδικούς γιατρούς. Αυτό είναι απόρροια του γεγονότος ότι μεγάλος αριθμός οδηγών δεν κατορθώνει ακόμη να κλείσει ιατρικά ραντεβού εγκαίρως, λόγω της πίεσης που ασκεί η νόσος COVID-19 στο σύστημα υγείας.
                  
               
                     (16)
                  
                  
                     Όπως αναφέρεται σε πληροφορίες που διαβίβασαν οι Κάτω Χώρες, ο αριθμός των θετικών αποτελεσμάτων διαγνωστικών εξετάσεων και οι νέες εισαγωγές στα νοσοκομεία σημείωσαν πτώση στο εν λόγω κράτος μέλος, ενώ ο ρυθμός των εμβολιασμών παραμένει στα επίπεδα του ευρωπαϊκού μέσου όρου. Εντούτοις, η γενική κατάσταση όσον αφορά τη νόσο COVID-19 στις Κάτω Χώρες εξακολουθεί να θεωρείται ανησυχητική, δεδομένου ότι, προς το παρόν, 23 από τις 25 ολλανδικές περιφέρειες κατατάσσονται στην κατηγορία επιπέδου κινδύνου που χαρακτηρίζεται «πολύ σοβαρό», η οποία αποτελεί το υψηλότερο επίπεδο. Οι άλλες δύο περιφέρειες κατατάσσονται στο αμέσως χαμηλότερο επίπεδο, δηλαδή στο επίπεδο «σοβαρό». Η πίεση στο σύστημα υγείας εξακολουθεί, επομένως, να είναι πολύ υψηλή. Ως εκ τούτου, τα μέτρα που έχουν ληφθεί για την πρόληψη ή την ανάσχεση της εξάπλωσης της νόσου COVID-19 είναι πιθανό να συνεχίσουν να εφαρμόζονται για αρκετούς μήνες.
                  
               
                     (17)
                  
                  
                     Σύμφωνα με εκτιμήσεις των Κάτω Χωρών, η περίοδος των τεσσάρων μηνών που αφορούν οι αιτούμενες παρατάσεις είναι αναγκαία προκειμένου οι επαγγελματίες οδηγοί να παρακολουθήσουν τα επαναληπτικά τους μαθήματα εντός των ισχυουσών προθεσμιών και να καταστεί δυνατή η διεκπεραίωση των συσσωρευμένων καθυστερήσεων ώστε να μην προκληθούν μεγάλες αναταράξεις στον τομέα των μεταφορών.
                  
               
                     (18)
                  
                  
                     Σύμφωνα με τις πληροφορίες που διαβίβασαν οι Κάτω Χώρες, το μεγαλύτερο ποσοστό των εν λόγω οδηγών πρέπει απλώς να ολοκληρώσουν μαθήματα κατάρτισης τα οποία είχαν ήδη ξεκινήσει. Κατά συνέπεια, οι αιτούμενες παρατάσεις δεν αναμένεται να οδηγήσουν σε δυσανάλογους κινδύνους όσον αφορά την ασφάλεια και την προστασία των μεταφορών.
                  
               
                     (19)
                  
                  
                     Συνεπώς, θα πρέπει να επιτραπεί στις Κάτω Χώρες να παρατείνουν κατά τέσσερις μήνες τις περιόδους μεταξύ της 1ης Σεπτεμβρίου 2020 και της 30ής Ιουνίου 2021 που καθορίζονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 3, και στο άρθρο 3 παράγραφος 1 του κανονισμού (ΕΕ) 2021/267.
                  
               
                     (20)
                  
                  
                     Οι Κάτω Χώρες συμφώνησαν να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στις Κάτω Χώρες να εφαρμόσουν τις ακόλουθες παρατάσεις των περιόδων που καθορίζονται στο άρθρο 2 παράγραφοι 1 και 3 και στο άρθρο 3 παράγραφος 1 του κανονισμού (ΕΕ) 2021/267:
            
                        α)
                     
                     
                        παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 2 παράγραφος 1 του κανονισμού (ΕΕ) 2021/267, για τους σκοπούς του άρθρου 2 παράγραφοι 1 και 3 του εν λόγω κανονισμού· και
                     
                  
                        β)
                     
                     
                        παράταση κατά τέσσερις μήνες της περιόδου μεταξύ της 1ης Σεπτεμβρίου 2020 και της 30ής Ιουνίου 2021 που καθορίζεται στο άρθρο 3 παράγραφος 1 του εν λόγω κανονισμού.
                     
                  
         
            Άρθρο 2
            Η παρούσα απόφαση απευθύνεται στο Βασίλειο των Κάτω Χωρών.
         
         
            Βρυξέλλες, 30 Ιουνίου 2021.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 60 της 22.2.2021, σ. 1.
         
            (2)  Centraal Bureau Rijvaardigheidsbewijzen.
         
            (3)  Κανονισμός (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID-19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (ΕΕ L 165 της 27.5.2020, σ. 10).